กินวนไปเกือบทุกร้านในฟิวเจอร์ พาร์ค รังสิต เพราะมันใกล้บ้านสุดๆแล้วค่ะ ร้าน Zen นี่ก็มาบ่อยเพราะเป็นสมาชิกอยู่ คราวนี้ได้กินช่วงเฟรชเวอร์ Summer Time ที่หมดเขตไปเมื่อ 30 มิถุนายน เป็นโปรโมชั่นเมนูแซลมอนทั้งหลาย ขออภัยที่รีวิวนี้ไม่มีราคากำกับ เพราะลืมจดค่ะ

เกี๊ยวซ่า - หน้าตาดี ย่างมาพอใช้แต่มันมาก ด้านนอกน้ำมันเยอะ ต้องจิ้มน้ำจิ้มแก้เลี่ยน ไส้อร่อยค่ะ 6.5/10 หักคะแนนเพราะมัน

ชุดแซลมอนซาซิมิ (ราคา 390) - จัดมาชุดใหญ่ไฟกระพริบสำหรับสามคน กินกับเพื่อนสาว...โอ้โห นึกว่าตายอดตายอยากกันมา เพราะว่าเพียงแค่แซลมอนลงวางก็คีบกันไม่หยุด นอกจากหน้าตาที่จัดวางมาอย่างอลังการ สวยงามแล้ว ที่สำคัญคือคุณภาพของแซลมอน รสชาติที่มันสดมากจริงๆ ไม่ว่าจะเป็นส่วนเนื้อ ส่วนท้องหรือแม้แต่ไข่แซลมอนค่ะ ไม่ผิดหวังเลยค่ะ 9/10

ท้องปลาแซลมอนย่าง - จานนี้น่าผิดหวังเพราะเลี่ยนมาก ไม่มีมะนาวมาให้บีบตัดแก้เลี่ยนเลยค่ะ 4/10

ยากิโซบะ - จำได้ว่าเมนูนี้ไม่แพง ได้ปริมาณเยอะเกินคุ้ม รสชาติก็อร่อยด้วย เหมาะสำหรับคนงบน้อย ยากิโซบะลวกมากำลังดี แต่น้ำที่ผัดจะแฉะนิดหน่อย มีไข่ดาวที่ไม่สุกวางโปะมาด้วย เพิ่มความน่ารับประทานเข้าไปอีก รสชาติรวมๆทานได้ค่ะ 7/10

มื้อนี้ที่เซ็น พระเอกจานหลักอย่างแซลมอนทำได้ดีมากๆ ทุกคนประทับใจ ก็เลยให้คะแนน 4 ดาวเหมือนเดิมค่ะ